กระทรวงวัฒนธรรม แสดงความยินดีผู้เขียนบทละครโทรทัศน์มนต์รักหนองผักกะแยง คว้ารางวัลละครยอดเยี่ยมของเอเชีย
นายอิทธิพล คุณปลื้ม รัฐมนตรีว่าการกระทรวงวัฒนธรรม  เปิดเผยว่า จากการที่นิตยสาร  ContentAsia จัดการประกวดรางวัล ContentAsia Awards 2021 ได้รับรายงานว่า นางชุติมณฑ์ ชินมาตร เรเชล ซึ่งเป็น  1 ใน 10 นักเขียนที่ได้รับรางวัลบทภาพยนตร์แอมิเนชันและบทละครโทรทัศน์ยอดเยี่ยม ภายใต้โครงการอบรมและประกวดบทภาพยนตร์และบทละครโทรทัศน์ส่งเสริมการเรียนรู้ประวัติศาสตร์ ศิลปวัฒนธรรมและการท่องเที่ยวที่กระทรวงวัฒนธรรมร่วมกับสมาคมนักเขียนบทละครโทรทัศน์ และเป็นผู้เขียนบทละครและบทโทรทัศน์ละครโทรทัศน์เรื่อง มนต์รักหนองผักกะแยง ได้รับรางวัลละครยอดเยี่ยมของเอเชีย Best Asian Drama Made for a Local Asian Market  แสดงให้เห็นว่า ทักษะฝีมือการเขียนบท คุณภาพคอนเทนท์ละครไทยและวัฒนธรรมท้องถิ่นของไทยเป็นที่ยอมรับและชื่นชอบระดับเอเชีย  กระทรวงวัฒนธรรม ส่งเสริมให้นักเขียนบทมืออาชีพและมีความเข้าใจถึงประวัติศาสตร์ วิถีชีวิต ประเพณี ศิลปวัฒนธรรมอันดีงามของชาติและท้องถิ่น โดยความร่วมมือกับหน่วยงานที่เกี่ยวข้อง จัดโครงการอบรมและประกวดการเขียนบทภาพยนตร์อย่างต่อเนื่องเพื่อส่งเสริมให้เกิดการพัฒนาบทภาพยนตร์และบทละครโทรทัศน์ ส่งเสริมศิลปวัฒนธรรม ประเพณีและการท่องเที่ยวและภาพลักษณ์ที่ดีของประเทศเพื่อให้เกิดการเผยแพร่ไปสู่สาธารณชนระดับประเทศและระดับนานาชาติ